Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2021/C 226/09)

Käesoleva dokumendi avaldamine annab õiguse esitada muudatuse taotluse kohta vastuväiteid Euroopa Parlamendi ja nõukogu määruse (EL) nr 1151/2012 artikli 51 kohaselt (1) kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE/KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga.

„Σητεία Λασιθίου Κρήτης“ (Sitia Lasithiou Kritis)

ELi nr: PDO-GR-0052-AM01 – 18. detsember 2019

KPN ( Χ ) KGT ( )

1. Taotlejate rühm ja õigustatud huvi

Taotlejate rühm: ENOSI SITIAS A.E.S.

Aadress: Sitia Union of Agricultural Cooperatives Α.Ε.S. ΑΕ, Sitia, 72300 Lasithi, Crete

E-post: info@sitiaunion.gr

Taotlejate rühm on rühm, kes esitas nimetuse registreerimise algse taotluse. Nagu põhikirjast ilmneb, on tegemist katusühistuga, mille liikmeks olevad ühistud tegelevad kaitstud päritolunimetusega oliiviõli „Σητεία Λασιθίου Κρήτης / Sitia Lasithiou Kritis“ tootmisega. Seega on ühistul õigustatud huvi muudatuse taotluse esitamiseks.

2. Liikmesriik või kolmas riik

Kreeka

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☒ Geograafiline piirkond

☒ Päritolutõend

☒ Tootmismeetod

☒ Seos piirkonnaga

☐ Märgistus

☐ Muu (täpsustada)

4. Muudatus(t)e liik

☐ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☒ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatused

5.1. Toote kirjeldus

Varasema spetsifikaadi punkti 4.3 on täiustatud, et see oleks kooskõlas õigusaktides praegu kehtestatud nõuetega, kuid seda ei ole oluliselt muudetud. Ainus muudatus seisneb happesuse vähendamises oleiinhappe massiprotsendina 1 %-lt 0,8 %-le. Lisatud on muud omadused (füüsikalis-keemilised ja organoleptilised), sest need ei olnud varasemas tootespetsifikaadis märgitud. Kirjeldus hõlmab nüüd ka värvi, organoleptilisi omadusi (puuviljalisus, mõrudus ja teravus), neeldumisteguri väärtusi, delta-K väärtust ja peroksiidiarvu. Viide pestitsiidide jääkidele on välja jäetud, samuti üldine viide Kreeka oliiviõlile.

Koonddokumendi punkti 3.2 muudetakse vastavalt.

Seega on uue tootespetsifikaadi punkt pealkirjaga „Kirjeldus“ (punkt 2) järgmine:

„2. KIRJELDUS

Esimese külmpressi oliiviõli „Σητεία Λασιθίου Κρήτης / Sitia Lasithiou Kritis“ saadakse üksnes „Koroneiki“ sordi oliividest, mida kasvatatakse määratletud geograafilises piirkonnas.

2.1. Füüsikalised ja organoleptilised omadused

Villitult on oliiviõlil „Σητεία Λασιθίου Κρήτης / Sitia Lasithiou Kritis“ järgmised omadused:

— erkroheline, kollakasroheline värv

— puuviljalisuse mediaan ≥ 3

— mõruduse ja teravuse mediaan kuni 5

— veamediaan = 0

2.2. Keemilised omadused

Villitult on oliiviõlil „Σητεία Λασιθίου Κρήτης / Sitia Lasithiou Kritis“ järgmised keemilised omadused:

— happesus (oleiinhappe massiprotsendina): ≤ 0,8

— Κ232 ≤ 2,30

— Κ268 ≤ 0,15

— Delta-K ≤ 0,005

— peroksiidiarv (MeqO2/Kg) ≤ 15“

Põhjus

Tootespetsifikaati on seega ajakohastatud, et täita õigusaktides praegu kehtestatud nõudeid, ning seda on täpsemaks muudetud, sest võrreldes varasema spetsifikaadiga, milles märgiti ära üksnes happesus, on lisatud rohkem füüsikalis-keemilisi omadusi. See hõlbustab spetsifikaadi kontrollimist ja toote kvaliteedi kaitsmist Happesust on vähendatud ja lisatud füüsikalis-keemiliste omaduste piirmäärad on oliiviõli kvaliteedi tagamiseks seaduses kehtestatust rangemad.

5.2. Geograafiline piirkond

Geograafiline piirkond (spetsifikaadi punkt 3 ja koonddokumendi punkt 4) on uuesti määratletud järgmiselt:

„Esimese külmpressi oliiviõli „Σητεία Λασιθίου Κρήτης / Sitia Lasithiou Kritis“ valmistatakse piirkonnas, mis on piiritletud järgmiste haldusüksuste piiridega: Sitia, Analipsi, Itanos ja Lefki, ja omavalitsusüksustega Agios Stefanos, Stavrochori ja Orino haldusüksuses Makri Gialos.“

Põhjus

Geograafilist piirkonda on riigi hiljutiste haldusjaotuste alusel ümber määratletud, sest Kreekas on pärast toote nimetuse esmakordset registreerimist toimunud kaks haldusreformi. Lisaks hõlmab see nüüd kahte omavalitsusüksust, mis algsest taotlusest kogemata välja jäid. Nimelt reorganiseeriti algse toimiku Euroopa Ühendusele saatmise aastal (1997) Kreeka haldusjaotus Kapodistriase reformiga (seadus nr 2539/1997). Kui nimetus „Sitia Lasithiou Kritis“ registreeriti (1998), olid muutused juba toimunud ja endisesse Sitia provintsi kuulunud omavalitsusüksused Lithines ja Orino jäeti seetõttu kogemata välja, sest selgesõnaliselt neid ei nimetatud. Kallikratise reformiga (seadus nr 3852/2010) muutus riigi haldusjaotus veel korra. Eespoolne geograafilise piirkonna määratlus hõlmab algset geograafilist piirkonda, mis vastas varasemale Sitia provintsile (sh kaks omavalitsusüksust, mida ei olnud selgesõnaliselt märgitud).

5.3. Päritolutõend

Tootespetsifikaadi punktis 4 kehtestatakse nõuded, mis peavad päritolutõendi puhul täidetud olema.

Põhjus

Spetsifikaat näeb nüüd ette, et registrit peetakse (oliivide ja oliiviõli) töötlemise igas etapis, samas kui varasemas spetsifikaadis seda märgitud ei olnud. Selle põhjus on soov tooraine päritolu tõhusamalt kontrollida tagamaks, et õli pärineb määratletud piirkonnast.

5.4. Tootmismeetod

Punkti 3 pealkirjaga „Viljelemise kirjeldus – sordid“, eeskätt punkte 3.1–3.6, ja punkti 4 pealkirjaga „Saagi koristamine – oliivide töötlemine – säilitamine“, eeskätt punkte 4.1, 4.2 ja 4.4, on muudetud selliselt, et uues tekstis on märgitud vaid need viljelustavad, mida järgitakse ja mis on oliiviõli „Σητεία Λασιθίου Κρήτης / Sitia Lasithiou Kritis“ tootmiseks olulised, samas kui oliivikasvatuse üldised viited on välja jäetud.

Seega on punkt maa ettevalmistamise kohta (varasema spetsifikaadi punkt 3.1) kokkuvõtlikum ja kirjeldab nüüd üksnes seda, kuidas maad ette valmistatakse ja miks. Punkt väetiste kasutamise kohta (varasema spetsifikaadi punkt 3.2) on välja jäetud, sest see kirjeldab oliivikasvatuse üldisi tavasid. Niisutamise puhul (varasema spetsifikaadi punkt 3.3) on teave niisutusvee allikate, oliividele vajaliku veekoguse ja puude niisutamise aja kohta välja jäetud, kuid teave, et niisutamist on vaja ligikaudu kuue kuu vältel, on alles. Lõikamise puhul (varasema spetsifikaadi punkt 3.4) on teave piirkonna viljelustavade kohta alles, kuid üldine teave oliivipuude lõikamise kohta on välja jäetud. Taimekahjurite ja haiguste vastu võitlemist käsitlevas lõigus (varasema spetsifikaadi punkt 3.5) ei nimetata enam organofosfaat-insektitsiidide kasutamist oliivikärbeste vastasel peibutuspritsimisel, sest tänapäeval kasutatakse ka teiste keemiliste rühmade tõhusaid aineid.

Varasema spetsifikaadi punkti 4.1 (Oliivide koristamine) on oluliselt lühendatud, et see kirjeldaks üksnes tänapäeval kasutatavaid meetodeid ning sisaldaks teavet vaid erisuste kohta, mitte aga üldteavet. Varasemas spetsifikaadis on märgitud, et oliivid koristatakse sügise lõpus või talve alguses, kuid hiljutiste muutuste (kliimamuutused, kaubanduses valitsevad suundumused) arvesse võtmiseks on seda punkti muudetud, sest oliive hakatakse nüüd sõltuvalt aastast tavaliselt koristama novembris või isegi varem, ja alati võetakse aluseks viljade küpsusaste. Erinevad koristusmeetodid on endiselt loetletud, kuid üksikasjalikum teave, sh oliivide raputite ja nende töömeetodi kirjeldus on välja jäetud. Oliivide transpordiviisi kirjeldust on oluliselt täiendatud, et kajastada praegusi tavasid. Lisaks varasemas spetsifikaadis nimetatud riidest kottidele kasutatakse nüüd ka plastist sõrestikkaste, millega tagatakse oliivide hea õhutamine ja välditakse seente kasvu. Samal ajal on plastifikaatorite õli sisse sattumise vältimiseks selgesõnaliselt keelatud kilekottide kasutus, ehkki teistes piirkondades neid kasutatakse. Aeg koristamisest kuni jahvatamiseni ei ületa enam 48 tundi, samas kui varasemas spetsifikaadis võis see kesta kuni 3 päeva („mitte rohkem kui 2–3 päeva“).

Lõik õli ekstraheerimise kohta pressimise teel on oliivide töötlemise kirjeldusest (varasema spetsifikaadi punkt 4.2) välja jäetud, sest seda meetodit piirkonnas enam ei kasutata. Töötlemisetappe nimetatakse, kuid üksikasjalik kirjeldus puudub, sest need on kõigis õliveskites samad ega ole piirkonna jaoks spetsiifilised. Viide õliveskite mehaaniliste osade valmistamiseks kasutatud materjali kohta on samuti välja jäetud, sest see on sätestatud õigusaktides ega ole kuidagi seotud toote omadustega.

Varasema spetsifikaadi punkti 4.4 oliiviõli säilitamise ja pakendamise kohta on täiendatud ja sellesse on lisatud säilitamise kohta rohkem teavet; nüüd märgitakse, et õli transporditakse sobivates paakides, mis vastavad kehtivatele õigusaktidele. Nõue säilitada õli roostevabast terasest mahutites on alles jäetud. Pakend võib olla igasuguses mahus kuni 5 liitrini, tingimusel, et pakendi materjali laad vastab kehtivate õigusaktide nõuetele.

Seega on uue spetsifikaadi vastav punkt järgmine:

„5.1. Viljelustavad Oliive koristatakse klassikaliste oliivikoristusmeetoditega, mis on kohandatud piirkonna mullale ja kliimatingimustele. Maa ettevalmistamine mullaniiskuse maksimaalseks kasutamiseks, mulla õhustamine ja umbrohu rohimine toimub valdavalt mehaaniliselt. Enamikku oliivisalusid niisutatakse. Niisutamine on vajalik piirkonnas valitsevate tingimuste tõttu ja seda tuleb vahel teha kuni kuue kuu vältel. Reeglina kasutatakse veesäästusüsteeme. Sitia piirkonnas lõigatakse oliivipuid alati ja tavaliselt kärbitakse kasvu talvel või kevadel enne eeldatavat suurt saaki. Nii saavutatakse tasakaal kasvu ja viljade tekke vahel ja tagatakse korrapärasem saak. Piirkonna peamised taimekasvatusprobleemid on seotud putukatega. Tänu vähesele suhtelisele õhuniiskusele ei ole seenhaigused probleemiks. Oliivikärbse, peamise taimekahjuri tõrjeks kasutatakse vajaduse korral maapinna peibutuspritsimist või muid nõrgatoimelisi vahendeid.

5.2. Koristamine Sõltuvalt aastast algab oliivide koristamine piirkonnas tavaliselt novembris või varem ja alati võetakse aluseks viljade küpsusaste. Kirjanduse kohaselt on oliivide õlisisaldus kõige suurem ja õli kõige kvaliteetsem siis, kui oliivid hakkavad värvi muutma ja kollakasroheline värv asendub tindilillaga. Oliive koristatakse käsitsi, raputades või mehaaniliste vahenditega, kuid valdavalt raputusseadmetega ja maha paigaldatud spetsiaalsete oliivikogumisvõrkude abil.

5.3. Oliivide transport ja töötlemine Koristatud oliivid transporditakse maatükkidelt kindlaksmääratud piirkonna õliveskitesse enamasti õhulistes kottides, mis on valmistatud toiduainete jaoks ette nähtud materjalist, aga ka plastist sõrestikkastides, et tagada seente kasvu vältimiseks piisav õhuringlus. Plastkottide kasutamine on keelatud. Oliivid jahvatatakse 48 tunni jooksul pärast koristamist. Veskisse jõudmisel eemaldatakse oliivide küljest õhuvooga lehed, seejärel oliivid kaalutakse ja pestakse joogiveega. Töötlemise esimene etapp on purustamine purustis ning sellele järgneb oliivimassi segamine ja komponentide eraldamine tsentrifugaalseparaatoris. Oliivimassi temperatuuri hoitakse rangelt alla 27 οC, et see oleks toote spetsiifiliste organoleptiliste omaduste saavutamiseks külmekstraheeritud; muu hulgas tagab see ka parimad tingimused oliivimassi segamiseks.

5.4. Õli säilitamine ja transport Oliiviõli säilitatakse roostevabast terasest mahutites. Säilitamise ajal eemaldatakse settinud tahked osad ja taimsed vedelikud, vajaduse korral kasutatakse selleks dekanteerimist või filtrimist puhtasse mahutisse. Õliveski registreerib kuupäevad, millal mahuti täitmine algab ja lõpeb. Oliiviõli transporditakse õliveskist pakendamistehasesse sobivates paakides, mis vastavad kehtivate õigusaktide nõuetele.

5.5. Pakend Oliiviõli „Σητεία Λασιθίου Κρήτης / Sitia Lasithiou Kritis“ pakendatakse pakendamisettevõtetes, mis on loetletud spetsiaalsetes registrites ning vastavad ELi ja Kreeka kehtivate õigusaktide nõuetele, et tagada oliiviõli optimaalne säilimine. Õli pakendatakse kuni 5liitristesse sobivast materjalist mahutitesse.“ Põhjus Tootmismeetodi punkti on ajakohastatud, et see vastaks praegustele viljelusvajadustele ning toiduohutuse ja -kvaliteediga seotud nõuetele. Kõigi kavandatud muudatustega kehtestatakse rangemad nõuded, mis aitavad tagada kvaliteetsema õli tootmise. Samas on kõnealust punkti lühendatud ning välja on jäetud teave geograafilises piirkonnas toodetud muude toodete kohta ja muud üldised viited, mis ei puuduta kõnealust oliiviõli ega ole tootespetsifikaadi osa, samuti on välja jäetud viited tavadele, mida enam ei järgita. Kliimamuutuste tõttu, aga ka põhjusel, et praegune kaubandustava on toota suurema fenoolühendite sisaldusega oliiviõli, mis nõuab varakult korjatud oliive, algab saagikoristus nüüd varem. Lisatud on bibliograafilised viited.

5.5. Seos piirkonnaga

Varasema tootespetsifikaadi punkti 2 ja koonddokumendi punkti 5 (seos piirkonnaga) on muudetud. Alles on jäetud algse taotluse elemendid, mis puudutavad üksnes eriomaseid looduslikke tegureid (muld ja kliima) ja inimtegureid, samas kui kogu algse tootespetsifikaadi esimene punkt, mis sisaldas üldist teavet maakasutuse, elanikkonna, hõive ning primaarsektori probleemide ja väljavaadete kohta, on välja jäetud. Teave piirkonna mulla kohta (mullastiku liigid, koostis ja pH) on jätkuvalt olemas ja kliimateavet (temperatuur, sademed ja päikesepaiste) on ajakohastatud. Lisaks on punkti täiendatud ja lisatud elemendid, mis tõendavad seost toote omaduste ning piirkonna eriomaste looduslike tegurite ja inimtegurite vahel, ja teave õlile omistatud autasude kohta.

Põhjus

1. Algse tootespetsifikaadi punkt 1 on välja jäetud, sest see sisaldas üldteavet Sitia provintsi, oliivikasvatusega mitteseotud maakasutuse, elanikkonna, tööhõive ning primaarsektori probleemide ja väljavaadete kohta. See teave ei ole tootespetsifikaadi jaoks asjakohane. Kliima- ja mullateave on ajakohastatud.

2. Temperatuuri ja sademete teavet on värskemate andmetega ajakohastatud. See teave on oluline, sest see on seotud viljelustavaga (maa ettevalmistamine mullas sisalduva niiskuse paremaks kasutamiseks, niisutamine kuus kuud). Lisatud on rohkem teavet päikesevalguse kohta (päikesepaisteliste tundide arv), sest rohke päikesevalgus on seotud oliiviõli puuviljalisusega.

3. Nimetuse „Sitia Lasithiou Kritis“ registreerimise järgsetel aastatel on see oliiviõli võitnud mitu preemiat ja auhinda riiklikel ja rahvusvahelistel konkurssidel ning seda müüakse suurtel kaupade ja teenustega kauplevatel veebisaitidel. Toode on võitnud enam kui 30 auhinda, sealhulgas kolm Mario Solinase auhinda, millest kaks olid esikohad. Tootespetsifikaat sisaldab nüüd tabelit teabega mõnede auhindade kohta.

4. Nii koonddokumenti kui ka tootespetsifikaati on lisatud teavet, mis seotud inimteguri ja tootjate oskusteabega. Tekstis kirjeldatakse nüüd lõikamist korrapärasema saagi tagamiseks, oliivide transpordiviise ning seda, et oliive koristatakse sobival ajal, kui värv on õige, sest siis sisaldavad oliivid maksimaalselt õli ja rikkalikult aromaatseid komponente, mis suurendavad selle puuviljalisust, mis on toonud mitu auhinda.

5. Elemendid, mis tugevdavad põhjuslikke seoseid toote eriomaduste ja määratletud geograafilise piirkonna vahel, on järgmised: Kasvatatavat sorti peetakse õli tootmiseks üheks parimaks. Lubjarikas muld ja pikaajaline päikesepaiste aitavad suurendada aromaatsete komponentide kontsentratsiooni viljas. Piirkonna poolmägine maastik mõjutab õli kvaliteeti positiivselt. Oliive koristatakse siis, kui need on täpselt õige küpsusastmega, sest sel juhul on neil suurim aromaatsete komponentide sisaldus. Õli segamine temperatuuril alla 27 oC ja säilitamine sobivates mahutites aitavad hoida õli suurepäraseid organoleptilisi omadusi. Κ232 neeldumistegur on väike seoses madala segamistemperatuuriga (kuni 27 oC) ja lühikese ajaga, mis jääb saagikoristuse ja jahvatamise vahele (kuni 48 tundi).

6. Teave folkloori ja ajaloo kohta on välja jäetud, sest see ei ole asjakohane ja seda ei olnud algses tootespetsifikaadis. Koonddokumenti muudetakse vajaduse korral, et lisada tootespetsifikaati tehtud muudatused ja täiendused.

KOONDDOKUMENT

„Σητεία Λασιθίου Κρήτης“ (Sitia Lasithiou Kritis)

ELi nr: PDO-GR-0052-AM01 – 18. detsember 2019

KPN ( Χ ) KGT ( )

1. [KPN või KGT] nimetus(ed)

„Σητεία Λασιθίου Κρήτης“ (Sitia Lasithiou Kritis)

2. Liikmesriik või kolmas riik

Kreeka

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Esimese külmpressi oliiviõli „Σητεία Λασιθίου Κρήτης / Sitia Lasithiou Kritis“ valmistatakse üksnes sorti „Koroneiki“ kuuluvatest oliividest ja villitult peavad sellel olema järgmised füüsikalised, keemilised ja organoleptilised omadused:

— erkroheline, kollakasroheline värv

— puuviljalisuse mediaan ≥ 3 ning mõruduse ja teravuse mediaan ≤ 5. veamediaan = 0

— happesus (oleiinhappe massiprotsendina) ≤ 0,8, Κ232 ≤ 2,30, Κ268 ≤ 0,15, delta-Κ ≤ 0,005 ja peroksiidiarv (MeqO2/Kg) ≤ 15

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Esimese külmpressi oliiviõli „Σητεία Λασιθίου Κρήτης / Sitia Lasithiou Kritis“ valmistatakse üksnes mehaaniliselt sorti „Koroneiki“ kuuluvatest oliividest, mis on ainus piirkonnas kasvatatav sort.

3.4. Täpsustage tootmise erietapid, mis peavad toimuma määratletud geograafilises piirkonnas

Määratletud geograafilises piirkonnas toimuvad järgmised tootmisetapid: oliivide kasvatamine ja korjamine ning kõik oliiviõli tootmise ja töötlemise etapid.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote sildil peab olema tähtnumbriline kood, mis koosneb registreeritud nimetuse kahest esimesest tähest (ΣΗ), mahuti seerianumbrist ja tootmisaasta kahest viimasest numbrist. Pakendil peab samuti olema teave, mida nõutakse kehtivate riiklike ja ELi õigusaktidega.

4. Geograafilise piirkonna täpne määratlus

Esimese külmpressi oliiviõli „Σητεία Λασιθίου Κρήτης / Sitia Lasithiou Kritis“ valmistatakse piirkonnas, mis on piiritletud järgmiste haldusüksuste piiridega: Sitia, Analipsi, Itanos ja Lefki, ja omavalitsusüksustega Agios Stefanos, Stavrochori ja Orino haldusüksuses Makri Gialos.

5. Seos geograafilise piirkonnaga

Toote eriline kvaliteet ja organoleptilised omadused tulenevad kasvatatava sordi, spetsiifiliste mulla- ja kliimatingimuste ning inimteguri koosmõjust, samuti oliivikasvatuse pikaajalistest traditsioonidest.

Määratletud geograafilises piirkonnas valitseb vahemereline kliima, mida iseloomustab rikkalik päikesepaiste, vähesed sademed (mida esineb vaid paaril kuul aastas) ja vähene suhteline õhuniiskus. Eripäraks on põhja-, loode- ja lõunatuuled, mis puhuvad aasta ringi ja mõjutavad otseselt kohalikku kliimat.

Suuri temperatuurikõikumisi ei ole. Aasta keskmine temperatuur on 18–20 οC, kõige külmem kuu on jaanuar (keskmine temperatuur 12,2 οC) ja kuumim on juuli (keskmine temperatuur 25,9 οC). Vihma sajab peamiselt oktoobrist märtsini ja aasta keskmine sademete hulk on 478,9 mm. Õhuniiskus on väike, eriti suvel, aasta keskmine õhuniiskus on 66,4 %. Päikesepaistet on aprillist septembrini ligikaudu 350 tundi kuus ja keskmine aasta näitaja on 2 800 tundi.

Määratletud geograafiline piirkond asub Kreeta idaosas ja on enamasti poolmägine või mägine. Muld on valdavalt lubjakivine ja tekkinud settekivimite ladestumise tulemusena. Valitsevad mullatüübid: 1. punamullad ja koreseline muld, mis on moodustunud murenenud lubjakivist (katmata kivine lubjarikas muld); 2. tumeda ja heleda värvusega huumuse- ja karbonaatkivimiterikas muld, segatud punamullaga (savine ja kivine lubjarikas muld). Sellised mullad on tasandikel; 3. leostunud, tavaliselt happeline orgude karstiline muld, mida leidub Chandrase platool.

Üldiselt on muld, milles oliivipuid kasvatatakse, keskmise lõimisega (saviliiv- või liivsavimuld), keskmise sügavusega ja kaltsiumisisalduse tõttu on pH neutraalne kuni pisut aluseline (7–7,5).

Oliiviõli „Σητεία Λασιθίου Κρήτης / Sitia Lasithiou Kritis“ erilisus seisneb järgmises:

— oliiviõli valmistatakse üksnes sordi „Koroneiki“ oliividest

— selle oksüdatsiooniaste on väike, mille tulemusel on Κ268 väärtused alla 0,15

— selle organoleptilised omadused: minimaalne puuviljalisus on 3 ja maksimaalne mõrudus ja teravus on alla 5, st väärtused, mis ei ületa puuviljalisuse mediaani rohkem kui 2 punkti. See muudab toote „Σητεία Λασιθίου Κρήτης / Sitia Lasithiou Kritis“ tasakaalustatuks.

Toote eriline kvaliteet ja organoleptilised omadused tulenevad kasvatatava sordi, spetsiifiliste mulla- ja kliimatingimuste ning inimteguri koosmõjust, samuti oliivikasvatuse pikaajalistest traditsioonidest.

Koroneikis kasvatatav oliivisort sobib määratletud geograafilise piirkonna jaoks ideaalselt, sest sellele sordile meeldib kuum ja kuiv kliima, samas on see sort külmatundlik.

Piirkonna muld ja kliimatingimused mõjutavad oluliselt oliiviõli puuviljalisust. Kirjandusest on teada, et lubjakivine muld ja rohke päikesepaiste aitavad tõsta oliivide aromaatsete ainete sisaldust, suurendades puuviljalisust, mis on üle 3. Lisaks on piirkonna poolmägisel maastikul positiivne mõju õli kvaliteedile, sest mägises piirkonnas toodetud õli loetakse kõige kvaliteetsemaks ja see säilib paremini.

Inimtegur seisneb oliiviõlitootjate pikaajalistes kogemustes. Lõikamine tähendab ka kasvu mõningast kärpimist talvel või kevadel enne eeldatavat suure saagiga aastat, et tagada korrapärasem saak. Konkreetseid oskusteadmisi on vaja ka selleks, et koristada oliive siis, kui need on õiges küpsusastmes, st kui nende värv on muutumas kollakasrohelisest tindilillaks, sest siis on neil maksimaalne õlisisaldus ja õli ise sisaldab rikkalikult aromaatseid komponente. Oliivide töötlemine temperatuuril alla 27 oC (külmekstraheerimine) ja hoidmine sobivates mahutites võimaldab säilitada õlis viljade suurepäraseid organoleptilisi omadusi. Κ232 neeldumistegur on väike tänu oliivide töötlemise headele tavadele (õli külmekstraheerimine) ning lühikesele ajale saagi koristamise ja jahvatamise vahel (kuni 48 tundi). Oliivid transporditakse valdavalt õhulistes kottides, mis on valmistatud toiduainete jaoks ette nähtud materjalist, aga ka plastist sõrestikkastides, et tagada seente kasvu vältimiseks piisav õhuringlus; plastkottide kasutamine on aga keelatud.

Tänu oma erakordsele kvaliteedile on oliiviõli „Σητεία Λασιθίου Κρήτης / Sitia Lasithiou Kritis“ võitnud arvukaid auhindu nii riiklikel kui ka rahvusvahelistel konkurssidel ning kõrgeimaks saavutuseks on kolm auhinda Mario Solnase konkursil, mida korraldab rahvusvaheline oliivinõukogu.

Viide tootespetsifikaadi avaldamisele

(käesoleva määruse artikli 6 lõike 1 teine lõik)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) EÜT L 343, 14.12.2012, lk 1..